પ્રસ્તુત કાવ્ય સત્યને માઈક્રોસ્કોપિક નજરે જુએ છે. દરેકની સત્ય અંગેની વ્યાખ્યા જુદી હોઈ શકે. સિન્ડ્રેલા સુંદર હતી, પણ ઓરમાન માતાને કારણે તેનું સૌંદર્ય ઘરના વૈતરામાં રગદોળાઈ ગયું હતું. ઓરમાન બહેનોની ઈર્ષામાં એની નજાકત નંદવાઈ ગઈ હતી. પરીએ સિન્ડ્રેલાને મદદ કરી એને રાજમહેલમાં શોભે એવી સ્વરૂપવાન બનાવી. શરત એટલી હતી કે નવા વસ્ત્રો સાથેનો આ શૃંગારિક દેખાવ રાત્રે બાર વાગ્યા સુધી જ રહે, પછી તે પૂર્વવત્ સ્વરૂપમાં આવી જાય. સિન્ડ્રેલાનું બાર વાગ્યા પહેલાનું સૌંદર્યમયી સત્ય રાજકુમારની દૃષ્ટિએ સાચું હતું, તો બાર વાગ્યા પછીનું પીડાદાયી સત્ય સિન્ડ્રેલાની નજરે સાચું હતું.